Pendoring 2016: Opskud, inskrywings sluit binnekort | Maroela Media
Die gesogde Pendoring-toekennings is om die draai en advertensies wat van 1 Augustus 2015 tot 31 Julie 2016 uitgesaai/gepubliseer is, kan nou ingeskryf word. Inskrywings word aanlyn gedoen by www.pendoring.co.za en die sluitingsdatum is Maandag, 1 Augustus 2016.
Die finaliste word Vrydag, 16 September 2016 aangekondig.
R100 000 (oorsese studiereis) elk vir die Prestige- en Umpetha-wenner.
Vir studente is daar twee pryse van R10 000 elk op die spel – R10 000 vir die beste Afrikaanse inskrywing en R10 000 vir die beste inskrywing in een van die ander inheemse tale.
R6 000 vir wenners van 'n goue Pendoring.
R2 500 vir wenners van 'n silwer Pendoring.
Die kliënt van die Prestige-wenner ontvang gratis mediablootstelling van Pendoring se vennote.
Die wenner van 'n goue Pendoring in die radiokategorie ontvang handelslugtyd ter waarde van R75 000 van OFM, mits die bekroonde advertensie op OFM geskeduleer was. In die geval van meer as een wenner kry elke wenner handelslugtyd ter waarde van R50 000 van OFM, mits die bekroonde advertensies op OFM geskeduleer was.
Die beoordelaars van vanjaar se Pendoring-reklametoekennings is pas bekend gemaak en dit is, soos altyd, 'n paneel om mee rekening te hou.
"Die geloofwaardigheid van die toekennings is vir Pendoring 'n prioriteit. Om werklik uitnemende reklame te bekroon, is uitnemende beoordelaars nodig, en ná 'n deeglike siftingsproses en gesprekke met kenners uit die bedryf, glo ek ons het 'n paneel beoordelaars van die boonste rak saamgestel," sê Franette Klerck, hoofbestuurder van die Pendoring Reklametoekennings.
"Pendoring is 21 jaar gelede gestig om agentskappe met erkenning en prysgeld aan te moedig om in skeppende en oorspronklike Afrikaans te adverteer. Sedertdien het die toekennings ontwikkel tot 'n omvattende veldtog wat daarop gemik is om 'n groter bewustheid te skep vir die krag van huistaal-kommunikasie vir 'n teikenmark – hetsy Afrikaans, Zoeloe, Xhosa of 'n ander inheemse taal.
Volgens André de Wet, groephoof: kopieskrywer van FCB, Kaapstad, gaan hy soek na 'n "hoekom-het-ek-nie-daaraan-gedink-nie"-gevoel wanneer hy die inskrywings beoordeel. "Jaloesie is gewoonlik die eerste teken dat werk vir my goed is. Tweedens moet dit in een van ons inheemse landstale werk – dis tog wat Pendoring so 'n unieke toekenning maak."